จังหวัดพังงา นักท่องเที่ยวชมความงามดอกพลับพลึงธาร ราชินีแห่งสายน้ำบานสะพรั่งปลายฝนต้นหนาว
จังหวัดพังงา นักท่องเที่ยวชมความงามดอกพลับพลึงธาร ราชินีแห่งสายน้ำบานสะพรั่งปลายฝนต้นหนาว

เมื่อเข้าสู่ช่วงปลายฝนต้นหนาว หรือประมาณเดือนตุลาคม ถึงธันวาคมของทุกปี ดอกพลับพลึงธาร ในคลองตาเลื่อน หมู่ที่ 7 ตำบลคุระบุรี อำเภอคุระบุรี จังหวัดพังงา จะบานสะพรั่งรับหน้าหนาวที่มาเยือน ต่างแย่งกันชูช่อเชิญชวนให้นักท่องเที่ยวมาเที่ยวชม และสัมผัสอย่างใกล้ชิดในแหล่งท่องเที่ยวใหม่เชิงอนุรักษ์ของจังหวัดพังงา

ดอกพลับพลึงธาร เป็นพันธุ์ไม้ที่ใกล้สูญพันธุ์ และแปลกตรงที่ไม่เคยพบเห็นจากที่ใดในโลก แต่เป็นพืชน้ำเฉพาะถิ่นของประเทศไทย พบได้ในแถบจังหวัดพังงาและระนอง โดยที่พังงานั้นพบได้ที่บริเวณแม่น้ำ ลำคลองในอำเภอคุระบุรี พังงา และอำเภอสุขสำราญ อำเภอกะเปอร์ จังหวัดระนอง เป็นพืชอวบน้ำในช่วงฤดูฝนที่น้ำหลากจะมีการผสมเกสร โดยในแต่ละผลจะมีเมล็ดข้างใน 3-4 เมล็ด และจะออกดอกบานสะพรั่งในช่วงปลายฤดูฝน หรือต้นฤดูหนาว ประมาณเดือนตุลาคม ถึงธันวาคมของทุกปี

โดยดอกพลับพลึงธาร เป็นดอกไม้ประจำท้องถิ่น จึงเห็นความสำคัญในการพัฒนา และอนุรักษ์ให้ดอกพลับพลึงธารเป็นดอกไม้คู่บ้านคู่เมือง และเป็นดอกไม้อีกหนึ่งชนิดสำคัญของโลก ลักษณะของดอกพลับพลึงธาร จะเป็นดอกตูมสีขาว ชูช่อขึ้นเหนือน้ำ หากบานแล้วจะส่งกลิ่นหอมอบอวล แต่กลับพบว่า มีปริมาณลดลงอย่างต่อเนื่อง สาเหตุจากการขุดลอกคลอง และจากภัยธรรมชาติที่เกิดขึ้น

ดังนั้นในการอนุรักษ์พลับพลึงธาร จำเป็นที่จะต้องกำหนดเป็นนโยบาย และต้องให้ชาวบ้าน หรือหน่วยงานเล็งเห็นถึงความสำคัญของการอนุรักษ์ธรรมให้มากกว่านี้ จากการสำรวจพบว่าพันธุ์ไม้ยังมีความสมบูรณ์ ดังนั้นนักท่องเที่ยวทั่วโลกน่าจะให้ความสนใจ อีกทั้งชาวบ้านและชุมชนยังได้ช่วยกันอนุรักษ์สิ่งแวดล้อมบริเวณนี้ไว้เป็นอย่างดี และขณะนี้ทางท้องถิ่นให้ความสำคัญในการพัฒนา และอนุรักษ์ดอกพลับพลึงธารให้เป็นดอกไม้คู่บ้าน คู่เมือง และเป็นดอกไม้ชนิดหนึ่งที่สำคัญของโลก ซึ่งนักท่องเที่ยวที่มาเที่ยวพักผ่อนในอำเภอคุระบุรี สามารถมาท่องเที่ยว และเรียนรู้ศึกษาธรรมชาติของดอกพลับพลึงธาร ว่า มีความอุดมสมบูรณ์ด้านความหลากหลายของชีวภาพ ซึ่งมีความแตกต่างจากพื้นที่อื่น

สำหรับนักท่องเที่ยวที่ต้องการจะเดินทางไปชมความงามของดอกพลับพลึงธารบานสะพรั่งในช่วงปลายฝนต้นหนาวปีนี้ สามารถเดินทางไปได้ที่บริเวณคลองคลองตาเลื่อน บ้านคุระ หมู่ที่ 7 ตำบลคุระ อำเภอคุระบุรี จังหวัดพังงา